Tvillingerne bliver kaldt "to små mirakler", og familien glæder sig til at lære dem at kende, lyder det.

Der er gået lidt under et år siden, Bestseller-ejer Anders Holch Povlsen og hans kone Anne mistede tre ud af deres fire børn i et bombeangreb i Sri Lanka. Men onsdag var der glædelig nyheder fra godset Constantinborg, hvor familien bor.

Anne Holch Povlsen har nemlig født to piger. Det bekræfter Anders Holch Povlsens privatsekretær, Kristine Mønster, overfor TV 2.

- Onsdag 11. marts er Anne og Anders Holch Povlsen blevet forældre til to velskabte tvillingepiger efter et fint graviditetsforløb og en fødsel uden komplikationer, lyder det i en skriftlig udtalelse fra sekretæren.

Tvillingefødslen bliver markeret med to hejste flag på Bestseller-bygningen i Aarhus. Foto: Mikkel Skovsgaard

- Familien glæder sig ubeskriveligt over de to små mirakler, både til at lære dem at kende og til, at de bliver en livsbekræftende og glædelig del af familien, slutter Kristine Mønster.

Fakkeltog og blomster

Parret mistede tre af dets fire børn 21. april 2019. Sammen med 255 andre blev de dræbt, da bomber eksploderede påskesøndag flere steder i Colombo i Sri Lanka. Heriblandt Hotel Shangri-La, hvor familien opholdt sig.

47-årige Anders Holch Povlsen var efter angrebet indlagt på hospitalet i hovedstaden, Colombo.

I tiden efter var der fakkeltog i flere danske byer for at mindes ofrene med lys, fakler og blomster. Derudover blev der også lagt blomster ved familiens gods, der ligger i Ormslev vest for Aarhus.

Familiens gods ved Brabrand i Aarhus. Foto: Henning Bagger / Ritzau Scanpix

Takkede for støtten i avisen

Parret har ikke talt offentligt om tabet, men få uger efter angrebet takkede de for omgivelsernes støtte i avisannoncer.

- Vi vil gerne udtrykke vores dybfølte taknemmelighed for den hjertevarme, omsorg og støtte, vi har modtaget efter tabet af vores elskede børn Alma, Agnes og Alfred, lød det.

De tre børn blev begravet i Aarhus Domkirke i starten af maj 2019. Både kronprinsfamilien og daværende statsminister Lars Løkke Rasmussen (V) var med til den private ceremonien.